Document ID: 32011R0019

Reference:
12.1.2011
MT
Il-Ġurnal Uffiċjali tal-Unjoni Ewropea
L 8/1
REGOLAMENT TAL-KUMMISSJONI (UE) Nru 19/2011
tal-11 ta’ Jannar 2011
li jikkonċerna r-rekwiżiti għall-approvazzjoni skont it-tip għall-pjanċa statutorja tal-manifattur u għan-numru ta’ identifikazzjoni tal-vettura għall-vetturi bil-mutur u t-trejlers tagħhom u li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (1), u b’mod partikolari l-Artikolu 14 (1) (a) tiegħu,
Billi:
(1)
Ir-Regolament (KE) Nru 661/2009 huwa Regolament separat għall-iskopijiet ta’ approvazzjoni skont it-tip prevista fid-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (2).
(2)
Ir-Regolament (KE) Nru 661/2009 jirrevoka d-Direttiva tal-Kunsill 76/114/KEE tat-18 ta’ Diċembru 1975 dwar l-approssimazzjoni tal-liġijiet tal-Istati Membri li jirrigwardaw il-pjanċi u l-iskrizzjonijiet regolamentari għal vetturi bil-mutur u l-karrijiet tagħhom, u l-post fejn jitqiegħdu u l-metodu ta’ kif jitwaħħlu (3) Ir-rekwiżiti stipulati f’dik id-Direttiva għandhom jitniżżlu f’dan ir-Regolament u fejn meħtieġ, jiġu emendati sabiex ikunu adattati għall-iżvilupp tal-għarfien xjentifiku.
(3)
Ir-Regolament (KE) Nru 661/2009 jistabbilixxi d-dispożizzjonijiet fundamentali dwar ir-rekwiżiti għall-approvazzjoni skont it-tip ta’ vetturi fir-rigward ta’ metodi tas-sistemi tal-identifikazzjoni tal-vettura. Għaldaqstant, huwa neċessarju li jiġu stabbiliti wkoll proċeduri, testijiet u rekwiżiti speċifiċi għal din it-tip ta’ approvazzjoni skont it-tip.
(4)
Fin-nuqqas ta’ leġiżlazzjoni armonizzata dwar il-piż mgħobbi massimu permessibbli jew il-piżijiet massimi permessibbli għal fusijiet jew gruppi ta’ fusijiet ta’ vetturi għal xogħol ta’ strapazz (heavy duty), id-Direttiva 97/27/KE tal-Parlament Ewropew u tal-Kunsill tat-22 ta’ Lulju 1997 dwar il-masses u d-dimensjonijiet ta’ ċerti kategoriji ta’ vetturi bil-mutur u l-karrijiet tagħhom u li temenda d-Direttiva 70/156/KEE (4) tipprovdi għad-determinazzjoni ta’ reġistrazzjoni/piżijiet massimi permessibbli waqt l-użu li għandhom jiġu ddeterminati għall-iskopijiet ta’ reġistrazzjoni, tad-dħul fis-servizz jew tal-użu ta’ vetturi għal xogħol ta’ strapazz fit-territorju ta’ Stat Membru. Għaldaqstant, huwa xieraq li fil-mudell tal-pjanċa statutorja tal-manifattur tiġi inkluża r-reġistrazzjoni/piżijiet massimi permessibbli waqt l-użu. Għal raġunijiet ta’ sikurezza fit-triq, huwa wkoll xieraq li jiġi inkluż il-piż massimu permessibbli fuq grupp ta’ fusijiet.
(5)
Il-miżuri stipulati f’dan ir-Regolament huma skont l-opinjoni tal-Kumitat Tekniku dwar il-Vetturi bil-Mutur,
ADOTTAT DAN IR-REGOLAMENT:
Artikolu 1
Ambitu
Dan ir-Regolament japplika għal vetturi kompluti u dawk mhux kompluti tal-kategoriji M, N u O.
Artikolu 2
Definizzjonijiet
Għall-iskopijiet ta’ dan ir-Regolament,
(1)
‘pjanċa statutorja tal-manifattur’ tfisser pjanċa jew tabella, imwaħħla mill-manifattur fuq vettura li tipprovdi l-karatteristiċi tekniċi ewlenin li huma meħtieġa għall-identifikazzjoni tal-vettura u li tipprovdi lill-awtoritajiet kompetenti bl-informazzjoni rilevanti dwar il-piżijiet mgħobbija massimi permessibbli;
(2)
‘numru ta’ identifikazzjoni tal-vettura’ (VIN) tfisser il-kodiċi alfanumeriku mogħti lil vettura mill-manifattur sabiex tiġi żgurata l-identifikazzjoni xierqa ta’ kull vettura;
(3)
‘tip ta’ vettura’ tfisser sett ta’ vetturi kif definit fl-Anness II Parti B tad-Direttiva 2007/46/KE.
Artikolu 3
Dispożizzjonijiet għall-approvazzjoni skont it-tip KE ta’ tip ta’ vettura fir-rigward tal-pjanċa statutorja tal-manifattur u n-numru ta’ identifikazzjoni tal-vettura
1.   Il-manifattur jew ir-rappreżentant tiegħu għandu jipprovdi lill-awtorità li tagħti l-approvazzjoni skont it-tip l-applikazzjoni għal approvazzjoni skont it-tip KE għal tip ta’ vettura fir-rigward tal-arranġament u tal-post tal-pjanċa statutorja tal-manifattur u l-kompożizzjoni u l-post tan-numru ta’ identifikazzjoni tal-vettura.
2.   L-applikazzjoni għandha ssir skont id-dokument ta’ informazzjoni dwar il-mudell stipulat fil-Parti A tal-Anness III.
3.   Jekk jitqies neċessarju mill-awtorità li tagħti l-approvazzjoni jew mis-servizz tekniku, il-manifattur għandu jagħmel disponibbli vettura rappreżentattiva tat-tip li trid tiġi approvata għall-iskopijiet tal-ispezzjoni.
4.   Jekk ir-rekwiżiti rilevanti stipulati fl-Anness I u fl-Anness II ta’ dan ir-Regolament ikunu sodisfatti, l-awtorità li tagħti l-approvazzjoni għandha tagħti approvazzjoni skont it-tip b’konformità mas-sistema ta’ numerazzjoni stipulata fl-Anness VII tad-Direttiva 2007/46/KE.
Stat Membru ma jistax jagħti l-istess numru lil tip ieħor ta’ vettura.
5.   Għall-iskop tal-paragrafu 4, l-awtorità li tagħti l-approvazzjoni skont it-tip għandha tagħti ċertifikat tal-approvazzjoni skont it-tip KE stabbilit b’konformità mal-mudell stipulat fil-Parti B tal-Anness III.
Artikolu 4
Il-validità u l-estensjoni tal-approvazzjonijiet skont it-tip KE mogħtija skont id-Direttiva 76/114/KEE
L-awtoritajiet nazzjonali għandhom jippermettu l-bejgħ u d-dħul fis-servizz ta’ vetturi tal-approvazzjoni skont it-tip qabel id-data msemmija fl-Artikolu 13(2) tar-Regolament (KE) Nru 661/2009 u għandhom ikomplu jagħtu estensjoni lill–approvazzjonijiet mogħtija skont it-termini tad-Direttiva 76/114/KEE.
Artikolu 5
Dħul fis-seħħ
Dan ir-Regolament għandu jidħol fis-seħħ fl-1 ta’ Frar 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Jannar 2011.
Għall-Kummissjoni
Il-President
José Manuel BARROSO
(1)  ĠU L 200, 31.7.2009, p. 1.
(2)  ĠU L 263, 9.10.2007, p. 1.
(3)  ĠU L 24, 30.1.1976, p. 1.
(4)  ĠU L 233, 25.8.1997, p. 1.
ANNESS I
REKWIŻITI TEKNIĊI
PARTI A
Pjanċa statutorja tal-manifattur
1.   Dispożizzjonijiet ġenerali
1.1.   Kull vettura għandha tkun mgħammra bi pjanċa statutorja tal-manifattur deskritta f’din it-taqsima.
1.2.   Il-pjanċa statutorja tal-manifattur għandha tkun imwaħħla mill-manifattur tal-vettura jew rappreżentant tiegħu.
1.3.   Il-pjanċa statutorja tal-manifattur għandu jkollha wieħed minn dawn li ġejjin:
(a)
folja rettangolari tal-metall
(b)
tabella rettangolari li teħel waħidha
1.4.   Il-pjanċi mettaliċi għandhom jitwaħħlu b’imsiemer irbattuti.
1.5.   It-tabelli għandhom ikunu magħmula b’tali mod li juru meta jiġu mbagħbsa, li jkunu reżistenti għall-frodi u li jinqerdu minnhom infushom f’każ li xi ħadd jipprova jneħħi t-tabella.
2.   Informazzjoni li għandha tissemma fuq il-pjanċa statutorja tal-manifattur
2.1.   L-informazzjoni li ġejja għandha tkun stampata b’mod li ma titħassarx fuq il-pjanċa statutorja tal-manifattur hekk kif inhi elenkata fil-lista:
(a)
l-isem tal-kumpanija tal-manifattur;
(b)
in-numru sħiħ tal-approvazzjoni skont it-tip tal-vettura;
(c)
in-numru tal-identifikazzjoni tal-vettura;
(d)
il-piż mgħobbi massimu teknikament permessibbli;
(e)
il-piż massimu teknikament permessibbli tal-kombinazzjoni;
(f)
il-piż massimu teknikament permessibbli fuq kull fus elenkat fl-ordni ta’ minn quddiem għal wara.
2.2.   L-għoli tal-karattri m’għandux ikun inqas minn 4 mm.
3.   Dispożizzjonijiet speċifiċi
3.1.   Trejlers
3.1.1.
Fil-każ ta’ trejler, il-piż vertikali statiku massimu teknikament permessibbli fuq il-punt tal-igganċjar għandu jkun imsemmi.
3.1.2.
Il-punt tal-igganċjar għandu jitqies l-ewwel fus u jingħata n-numru ‘0’.
3.1.3.
L-ewwel fus għandu jingħata n-numru ‘1’, it-tieni ‘2’ eċċetra, segwiti minn ħajfin.
3.1.4.
Il-piż tal-kombinazzjoni msemmi fil-punt 2.1. (e) għandu jitħalla barra.
3.2.   Il-vetturi kollha għal xogħol ta’ strapazz
3.2.1.
Fir-rigward ta’ vetturi tal-kategorija N3, O3 jew O4, il-piż massimu teknikament permessibbli fuq grupp ta’ fusijiet għandu jissemma wkoll. In-nota li tikkorrispondi ma’ “Grupp ta’ Fusijiet” għandha tkun identifikata mill-ittra ‘T’.
3.2.2.
Fir-rigward ta’ vetturi tal-kategoriji M3, N3, O3 jew O4, il-manifattur jista’ jsemmi fuq il-pjanċa statutorja tal-manifattur ir-reġistrazzjoni maħsuba/il-piż mgħobbi massimu permessibbli waqt l-użu.
3.2.2.1.
F’każ bħal dan, il-parti tal-pjanċa statutorja tal-manifattur fejn il-piżijiet huma msemmija għandha tiġi sottodiviża f’żewġ kolonni: ir-reġistrazzjoni maħsuba/piżijiet massimi permessibbli waqt l-użu għandhom jissemmew fil-kolonna tax-xellug u l-piżijiet mgħobbija massimi teknikament permessibbli fil-kolonna tal-lemin.
3.2.2.2.
Il-kodiċi tal-pajjiż fejn il-vettura hija maħsuba li tiġi rreġistrata għandu jiġi msemmi bħala header tal-kolonna tax-xellug.
Il-kodiċi għandu jkun f’konformità mal-Istandard ISO 3166-1: 2006.
3.2.3.
Ir-rekwiżiti tal-punt 3.2.1 m’għandhomx japplikaw:
(a)
meta l-massa massima teknikament permissibbli fuq grupp ta’ fusien hija s-somma tal-massa massima teknikament permissibbli fuq il-fusien li jifformaw parti minn dak il-grupp ta’ fusien, u
(b)
meta l-ittra “T” tiżdied bħala suffiss mal-massa massima fuq kull fus li jifforma parti minn dak il-grupp ta’ fusien;
(c)
meta jiġu applikati r-rekwiżiti tal-punt 3.2.2, il-massa massima permissibbli ta’ reġistrazzjoni/fl-użu fuq il-grupp ta’ fusien hija s-somma tal-massa massima permissibbli ta’ reġistrazzjoni/fl-użu fuq il-fusien li jifformaw parti minn dak il-grupp ta’ fusien.
4.   Informazzjoni addizzjonali
4.1.   Il-manifattur jista’ jindika informazzjoni addizzjonali hawn taħt jew maġenb l-inskrizzjonijiet preskritti, barra r-rettangolu mmarkat ċar li għandu jinkludi biss l-informazzjoni preskritta fit-Taqsimiet 2 u 3.
5.   Mudelli tal-pjanċa statutorja tal-manifattur
5.1.   Eżempji tal-mudelli varji possibbli tal-pjanċa statutorja tal-manifattur huma mogħtija fl-appendiċi ta’ dan l-Aness.
5.2.   Id-dejta mogħtija fuq il-mudelli hija fittizja.
PARTI B
Numru ta’ identifikazzjoni tal-vettura (VIN)
1.   Dispożizzjonijiet ġenerali
1.1.   VIN għandu jkun immarkat fuq kull vettura.
1.2.   Il-VIN għandu jkun uniku u attribwit b’mod mhux ekwivoku lil vettura partikolari.
1.3.   Il-VIN għandu jkun immarkat fuq ix-xażi jew il-vettura meta l-vettura titlesta mill-linja ta’ produzzjoni.
1.4.   Il-manifattur għandu jiżġura t-traċċabilità tal-vettura permezz ta’ VIN fuq perjodu ta’ 30 sena.
1.5.   L-eżistenza ta’ miżuri meħuda mill-manifattur biex jiżgura t-traċċabilità tal-vettura msemmija fil-Punt 1.4 ma għandhiex għalfejn tiġi ċċekkjata fil-ħin tal-approvazzjoni skont it-tip.
2.   Il-kompożizzjoni tal-VIN
2.1.   Il-VIN għandu jikkonsisti fi tliet taqsimiet:
(a)
in-numru tal-identifikazzjoni tal-manifattur dinji (WMI);
(b)
it-taqsima dwar id-deskrizzjoni tal-vettura (VDS);
(c)
it-taqsima dwar l-indiktur tal-vettura (VIS).
2.2.   Il-WMI għandu jikkonsisti f’kodiċi mogħti lill-manifattur tal-vettura biex jgħinu jiġi identifikat.
2.2.1.
Il-kodiċi għandu jkollu tliet karattri alfanumeriċi, ittri rumani kbar jew figuri numeriċi Għarab, li għandu jingħata mill-awtorità kompetenti fil-pajjiż fejn il-manifattur għandu l-post ewlieni ta’ negozju.
2.2.2.
L-awtorità kompetenti għandha taġixxi fi ftehim mal-organizzazzjoni internazzjonali msemmija fl-Istandard ISO 3780: 2009 fuq “Vetturi tat-triq – Kodiċi tal-identifikazzjoni tal-manifattur dinji (WMI)”.
2.2.3.
Fejn il-produzzjoni globali tal-manifattur tkun inqas minn 500 vettura fis-sena, it-tielet karattru għandu dejjem ikun ‘9’. Sabiex jiġu identifikati manifatturi bħal dawn, l-awtorità kompetenti msemmija fil-punt 2.2.1. għandha tagħti t-tielet, ir-raba’ u l-ħames karattru tal-VIS.
2.3.   Il-VDS għandu jikkonsisti f’sitt karattri alfanumeriċi, ittri rumani kbar jew figuri numeriċi Għarab, li għandhom jgħinu biex jindikaw il-karatteristiċi ġenerali tal-vettura. Fejn il-manifattur ma jużax wieħed jew aktar mis-sitt karattri, l-ispazji li ma jintużawx għandhom jimtlew b’karattri alfanumeriċi fid-diskrezzjoni tal-manifattur biex in-numru totali tal-karattri meħtieġa jkun 6.
2.4.   Il-VIS għandu jikkonsisti fi tmien karattri alfanumeriċi, ittri Rumani kbar jew figuri numeriċi Għarab, li minnhom l-aħħar erbgħa għandhom jikkonsistu f’numri biss.
Għandu jipprovdi, flimkien mal-WMI u l-VDS, identifikazzjoni ċara ta’ vettura partikolari. Kwalunkwe spazju mhux użat għandu jimtela bin-numru ‘0’ sabiex in-numru totali tal-karattri meħtieġa jkun 8.
2.5.   L-għoli tal-karattri tal-VIN ittimbrat fuq ix-xażi m’għandux ikun inqas minn 7 mm.
2.6.   M’għandu jkun hemm l-ebda spazju bejn il-karattri.
2.7.   L-użu tal-ittri ‘I’, ‘O’ jew ‘Q’ m’għandux ikun permess.
2.8.   Il-bidu u t-tmiem tal-VIN għandu jkun limitat b’simbolu wieħed skont l-għażla tal-manifattur, l-ebda simbolu m’għandu jkun ittra Rumana kbira u lanqas figura numerika Għarbija.
2.8.1.
Din id-dispożizzjoni tista’ titneħħa meta l-VIN ikun immarkat fuq linja waħda.
2.8.2.
Meta l-VIN ikun immarkat fuq iż-żewġ linji din id-dispożizzjoni għandha tapplika għal kull linja.
Appendiċi
Mudell tal-pjanċa statutorja tal-manifattur
1.   MUDELL A għall-vetturi tal-kategorija M1 jew N1
STELLA AUTO S.P.A
e3*2007/46*0004
ZFS159000AZ000055
1 850 kg
3 290 kg
1 – 1 100 kg
2 – 880 kg
Mudell ta’ pjanċa statutorja tal-manifattur għal vettura tal-kategorija M1 approvata skont it-tip fl-Italja
2.   MUDELL B għall-vetturi tal-kategorija M jew N barra M1 jew N1
MAYER NUTZFAHRZEUGE GmbH
e1*2007/46*0345
WMN22500A00980520
(DE)
17 990  kg
17 990  kg
40 000  kg
44 000  kg
1 – 7 100  kg
1 – 7 100  kg
2 – 11 500  kg
2 – 11 500  kg
T. – kg
T. – kg
Mudell ta’ pjanċa statutorja tal-manifattur għal vettura tal-kategorija N3 approvata skont it-tip fil-Ġermanja
Nota: il-kolonna fuq in-naħa tax-xelluq mhijiex obbligatorja
3.   MUDELL C għall-vetturi tal-kategorija O1 jew O2
JEAN HORSE TRAILERS Ltd
e11*2007/46*0085
SARHT000BC0000023
1 500 kg
0 – 100 kg
1 – 850 kg
2 – 850 kg
Mudell ta’ pjanċa statutorja tal-manifattur għal vettura tal-kategorija O2 approvata skont it-tip fir-Renju Unit
4.   MUDELL D għall-vetturi tal-kategorija O barra O1 jew O2
REMORQUES HENSCHLER SA
e6*2007/46*0098
YA9EBS37009000005
(BE)
34 000  kg
37 000  kg
0 – 8 000  kg
0 – 8 000  kg
1 – 9 000  kg
1 – 10 000  kg
2 – 9 000  kg
2 – 10 000  kg
3 – 9 000  kg
3 – 10 000  kg
T. 27 000  kg
T. 30 000  kg
Mudell ta’ pjanċa statutorja tal-manifattur għal vettura tal-kategorija O4 approvata skont it-tip fil-Belġju
Nota: il-kolonna fuq in-naħa tax-xelluq mhijiex obbligatorja
ANNESS II
REKWIŻITI GĦAL POST FUQ VETTURA
PARTI A
Pjanċa statutorja tal-manifattur
1.
Il-pjanċa statutorja tal-manifattur għandha tkun imwaħħla sew f’pożizzjoni li tidher tajba u li tkun aċċessibbli fil-pront.
2.
Il-post għandu jintgħażel b’tali mod li l-parti li fuqha tkun imwaħħla ma tkunx soġġetta għal bdil waqt l-użu.
PARTI B
Numru ta’ identifikazzjoni tal-vettura (VIN)
1.
Il-VIN għandu jkun immarkat fuq linja waħda.
1.1
Meta għal raġunijiet tekniċi bħal per eżempju nuqqas ta’ spazju, il-VIN ma jkunx jista’ jiġi mmarkat fuq linja waħda, l-awtorità nazzjonali tista’, fuq talba tal-manifattur, tippermetti li l-VIN ikun immarkat fuq żewġ linji.
F’dan il-każ, it-taqsimiet imsemmija fil-punt 2.1 tal-Parti B tal-Anness I m’għandhomx jiġu interrotti.
2.
Il-VIN għandu jkun immarkat permezz ta’ timbru jew b’tismir mekkaniku fuq ix-xażi, qafas jew struttura simili oħra.
3.
Metodi tekniċi li huma ppruvati li joffru l-istess livell ta’ inalterabilità kontra t-tbagħbis jew il-falsifikazzjoni daqs it-tismir mekkanimu jistgħu jintużaw minflok dan il-metodu.
4.
Il-VIN għandu jkun f’pożizzjoni kjarament viżibbli u aċċessibbli. Il-post għandu jintgħażel b’tali mod li ma jistax jitħassar jew jiddeterjora.
5.
Il-VIN għandu jitqiegħed fuq in-naħa tal-lemin tal-vettura.
ANNESS III
PARTI A
Dokument ta’ informazzjoni
MUDELL LI GĦANDU JINTUŻA
Id-dokument ta’ informazzjoni Nru … relatat mal-approvazzjoni skont it-tip KE ta’ vettura bil-mutur u t-trejlers tagħha fir-rigward tal-pjanċa statutorja tal-manifattur u l-VIN.
L-informazzjoni li ġejja għandha tiġi fornuta fi tliet kopji u għandha tinkludi l-werrej. Kull disinn għandu jiġi pprovdut fuq skala xierqa u f’dettal suffiċjenti fuq daqs A4 jew fuq folder ta’ format A4. Ritratti, jekk hemm, għandhom juru dettal suffiċjenti.
0.   ĠENERALI
0.1.   L-għamla (l-isem tan-negozju tal-manifattur): …
0.2.   It-tip: …
0.2.1.   L-isem(ismijiet) kummerċjali (jekk disponibbli): …
0.3.   Il-mezz ta’ identifikazzjoni tat-tip, jekk immarkat fuq il-vettura (1): …
0.3.1.   Il-post ta’ dak l-immarkar: …
0.4.   Il-kategorija tal-vettura (2): …
0.5.   L-isem u l-indirizz tal-manifattur: …
0.6.   Il-post u l-metodu tat-twaħħil tal-pjanċa statutorja tal-manifattur: …
0.6.1.   Fuq ix-xażi (1): …
0.6.2.   Fuq il-karozzerija (1): …
0.7.   Il-post tal-VIN: …
0.7.1.   Fuq ix-xażi (1): …
0.7.2.   Fuq il-karozzerija (1): …
0.8.   L-isem(ismijiet) u l-indirizz(i) tal-impjant(i) tal-immuntar: …
0.9.   L-isem u l-indirizz tar-rappreżentant tal-manifattur (jekk hemm): …
1.   KARATTERISTIĊI ĠENERALI TAL-KOSTRUZZJONI TAL-VETTURA
1.1.   Ritratti u/jew tpinġijiet ta’ vettura rappreżentattiva: …
9.   KAROZZERIJA
9.17.   Pjanċi statutorji tal-manifattur u VIN
9.17.1.   Ritratti u/jew disinji tal-postijiet tal-pjanċi statutorji tal-manifattur u l-iskrizzjonijiet u tal-VIN: …
9.17.2.   Ritratti u/jew disinji tal-pjanċa statutorja tal-manifattur u iskrizzjonijiet (eżempji kompluti bid-dimensjonijiet): …
9.17.3.   Ritratti u/jew tpinġijiet tal-VIN (eżempju komplut bid-dimensjonijiet): …
9.17.4.   Id-dikjarazzjoni tal-manifattur dwar il-konformità mar-rekwiżiti stipulati fil-punt 2.2. tal-Parti B tal-Anness I tar-Regolament (UE) Nru 19/2011
9.17.5.   Deskrizzjoni fid-dettall tal-kompożizzjoni tal-VIN: …
Noti ta’ spjegazzjoni
PARTI B
Ċertifikat tal-approvazzjoni skont it-tip KE
MUDELL
Format: A4 (210 × 297 mm)
ĊERTIFIKAT TAL-APPROVAZZJONI SKONT IT-TIP KE
Timbru tal-awtorità li tagħti l-approvazzjoni skont it-tip
Komunikazzjoni dwar:
—
approvazzjoni skont it-tip KE (2)
—
estensjoni tal-approvazzjoni skont it-tip KE (2)
—
rifjut tal-approvazzjoni skont it-tip KE (2)
—
irtirar tal-approvazzjoni skont it-tip KE (2)
ta’ tip ta’ vettura fir-rigward tal-pjanċa statutorja tal-manifattur u n-numru tal-identifikazzjoni tal-vettura
fir-rigward tar-Regolament (UE) Nru …/…, kif l-aħħar emendat mir-Regolament (UE) Nru …/… (2)
Numru tal-approvazzjoni skont it-tip KE: …
Raġuni għall-estensjoni: …
TAQSIMA I
0.1.   L-għamla (l-isem tan-negozju tal-manifattur): …
0.2.   Tip: …
0.2.1.   L-isem(ismijiet) kummerċjali (jekk disponibbli): …
0.3.   Mezzi ta’ identifikazzjoni tat-tip, jekk immarkat fuq il-vettura (3): …
0.3.1.   Il-post ta’ dak l-immarkar: …
0.4.   Il-kategorija tal-vettura (4): …
0.5.   L-isem u l-indirizz tal-manifattur: …
0.8.   L-isem(ismijiet) u l-indirizz(i) tal-impjant(i) tal-immuntar …
0.9.   L-isem u l-indirizz tar-rappreżentant tal-manifattur (jekk hemm): …
TAQSIMA II
1.   Informazzjoni addizzjonali (fejn applikabbli): ara l-Addendum
2.   Servizz tekniku responsabbli mit-twettiq tat-testijiet: …
3.   Data tar-rapport tat-test: …
4.   Numru tar-rapport tat-test: …
5.   Rimarki (jekk hemm): …
6.   Post: …
7.   Data: …
8.   Firma: …
Annessi
:
Pakkett ta’ informazzjoni.
Rapport tat-test.
(1)  Jekk il-mezz ta’ identifikazzjoni tat-tip ikun fih karattri li mhumiex rilevanti biex jiddeskrivu t-tipi tal-vettura, tal-komponent jew tal-unita teknika separata koperti minn dan id-dokument ta’ informazzjoni, karattri bħal dawn għandhom ikunu rappreżentati fid-dokumentazzjoni mis-simbolu “?” (eż. ABC??123??)
(2)  Klassifikat skont id-definizzjonijiet stabbiliti fid-Direttiva 2007/46/KE Parti A tal-Anness II.
(1)  Ħassar fejn mhux applikabbli.
(2)  Ħassar fejn mhux applikabbli.
(3)  Jekk il-mezz ta’ identifikazzjoni tat-tip ikun fih karattri li mhumiex rilevanti biex jiddeskrivu t-tipi tal-vettura, tal-komponent jew tal-unita teknika separata koperti minn dan id-dokument ta’ informazzjoni, karattri bħal dawn għandhom ikunu rappreżentati fid-dokumentazzjoni mis-simbolu “?” (eż. ABC??123??).
(4)  Kif iddefinit fl-Anness II, Taqsima A.
Addendum
maċ-ċertifikat tal-approvazzjoni skont it-tip KE Nru …
Mhux applikabbli

Summary:
Il-pjanċa statutorja tal-manifattur u n-numru ta’ identifikazzjoni għall-vetturi bil-mutur
Il-pjanċa statutorja tal-manifattur u n-numru ta’ identifikazzjoni għall-vetturi bil-mutur
 
SOMMARJU TA’:
Ir-Regolament (UE) Nru 19/2011 dwar ir-rekwiżiti għall-approvazzjoni skont it-tip għall-pjanċa statutorja tal-manifattur u għan-numru ta’ identifikazzjoni tal-vettura għall-vetturi bil-mutur u t-trejlers tagħhom
X’INHU L-GĦAN TAR-REGOLAMENT?
Huwa jistipula rekwiżiti li jikkonċernaw l-approvazzjoni skont it-tip KE tal-pjanċa statutorja tal-manifattur* u tan-numru ta’ identifikazzjoni tal-vettura bil-mutur*.  Huwa jagħmel parti mill-implimentazzjoni tar-Regolament (KE) 661/2009 dwar vetturi u trejlers sikuri.  Wara r-revoka tad-Direttiva 76/114/KEE bir-Regolament (KE) 661/2009, huwa jadatta r-regoli tekniċi f’dik id-direttiva għal dawk tad-Direttiva 2007/46/ECdwar l-approvazzjoni tat-tip tal-vetturi tal-UE.  
PUNTI EWLENIN
Tipi ta’ vetturi kkonċernati
Ir-regolament japplika għal vetturi tal-kategorija M, N u O, jiġifieri:vetturi bil-mutur iddisinjati u mibnija għall-ġarr tal-passiġġieri u li għandhom mill-inqas 4 roti;  vetturi bil-mutur maħsuba u mibnija għat-trasport ta’ merkanzija u li għandhom mill-inqas 4 roti;  trejlers (inkluż semitrejlers).  Rekwiżiti għall-pjanċa statutorja tal-manifattur
Kull vettura għandha tkun mgħammra bi pjanċa statutorja li għandha tikkonsisti (fid-diskrezzjoni tal-manifattur) jew minn:folja rettangolari tal-metall; jew  tabella rettangolari li teħel waħidha.  Il-pjanċa statutorja tal-manifattur għandu jkun fiha ċerta informazzjoni, inkluż:l-isem tal-kumpanija tal-manifattur;  in-numru sħiħ tal-approvazzjoni skont it-tip tal-vettura;  in-numru tal-identifikazzjoni tal-vettura;  il-piż mgħobbi massimu teknikament permessibbli.  Ir-Regolament (UE) Nru 249/2012 jemenda r-Regolament (UE) Nru 19/2011 li jintroduċi l-possibbiltà għall-manifatturi tal-vetturi li jużaw tikketti li jeħlu waħedhom biex jagħmlu l-pjanċi statutorji.
Rekwiżiti għan-numru ta’ identifikazzjoni tal-vettura (VIN)
Il-manifattur għandu jwaħħal VIN fuq kull vettura u għandu jiżgura t-traċċabilità tiegħu fuq perjodu ta’ 30 sena. Il-VIN jikkonsisti minn:in-numru tal-identifikazzjoni tal-manifattur dinji (WMI);  it-taqsima dwar id-deskrizzjoni tal-vettura (VDS);  it-taqsima dwar l-indiktur tal-vettura (VIS).  Il-VIN għandu jkun f’pożizzjoni aċċessibbli u għandu jkun viżibbli. Dan għandu jkun ittimbrat sabiex ma jitħassarx taħt kondizzjonijiet normali ta’ użu tal-vettura.
Dispożizzjonijiet li jikkonċernaw l-approvazzjoni tat-tip KE
Il-manifattur tal-vettura għandu jissottometti applikazzjoni għall-approvazzjoni tat-tip tal-UE lill-awtorità kompetenti. Din l-applikazzjoni għandu jkun fiha ċerta informazzjoni, b’mod partikolari:l-għamla u t-tip tal-vettura;  il-post u l-metodu tat-twaħħil tal-pjanċa statutorja tal-manifattur;  il-post tal-VIN.  Jekk l-awtorità kompetenti tqis li l-vettura tikkonforma mar-rekwiżiti kollha li jikkonċernaw il-pjanċa statutorja tal-manifattur u n-numru ta’ identifikazzjoni għall-vetturi bil-mutur, hija għandha tagħti approvazzjoni tat-tip tal-UE u toħroġ numru tal-approvazzjoni tat-tip b’konformità mad-Direttiva 2007/46/KE.
MINN META JIBDA JAPPLIKA R-REGOLAMENT?
Dan ilu japplika mill-1 ta’ Frar 2011.
SFOND
Għal aktar informazzjoni, ara:Direttivi u regolamenti dwar vetturi bil-mutur, it-trejlers, is-sistemi u l-komponenti tagħhom (il-Kummissjoni Ewropea).  
TERMINI EWLENIN
Pjanċa statutorja tal-manifattur: pjanċa jew tabella, imwaħħla mill-manifattur fuq vettura li tipprovdi l-karatteristiċi tekniċi ewlenin li huma meħtieġa għall-identifikazzjoni tal-vettura u li tipprovdi lill-awtoritajiet kompetenti bl-informazzjoni rilevanti dwar il-piżijiet mgħobbija massimi permessibbli.
Numru ta’ identifikazzjoni tal-vettura (VIN): il-kodiċi alfanumeriku mogħti lil vettura mill-manifattur sabiex tiġi żgurata l-identifikazzjoni xierqa ta’ kull vettura.
DOKUMENT EWLIENI
Ir-Regolament tal-Kummissjoni (UE) Nru 19/2011 tal-11 ta’ Jannar 2011 li jikkonċerna r-rekwiżiti għall-approvazzjoni skont it-tip għall-pjanċa statutorja tal-manifattur u għan-numru ta’ identifikazzjoni tal-vettura għall-vetturi bil-mutur u t-trejlers tagħhom u li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 8, 12.1.2011, p. 1-13)
L-emendi suċċessivi għar-Regolament (UE) Nru 19/2011 ġew inkorporati fid-dokument oriġinali. Din il-verżjoni konsolidata għandha valur dokumentarju biss.
DOKUMENTI RELATATI
Ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 200, 31.7.2009, p. 1-24)
Ara l-verżjoni kkonsolidata.
Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU L 263, 9.10.2007, p. 1-160)
Ara l-verżjoni kkonsolidata.
l-aħħar aġġornament 02.05.2019